“ฟิทช์” หั่นเครดิต “เฟิร์สท์ รีพับลิค” เหลือ B หวั่นเผชิญวิกฤตการเงินยาว
ฟิทช์ เรทติ้งส์ หั่นเครดิต "เฟิร์สท์ รีพับลิค แบงก์" ลงสู่ระดับ "B" จากระดับ "BB" หวั่นเผชิญวิกฤตการเงินระยะยาว
ฟิทช์ เรทติ้งส์ หั่นเครดิต "เฟิร์สท์ รีพับลิค แบงก์" ลงสู่ระดับ "B" จากระดับ "BB" หวั่นเผชิญวิกฤตการเงินระยะยาว
23 มี.ค. 2566

ผู้สื่อข่าวรายงานว่า ฟิทช์ เรทติ้งส์ ปรับลดอันดับความน่าเชื่อถือของธนาคารเฟิร์สท์ รีพับลิค แบงก์ (FRB) ซึ่งเป็นธนาคารระดับภูมิภาคของสหรัฐ หลังจากธนาคารขนาดใหญ่ 11 แห่งในวอลล์สตรีทได้พร้อมใจกันอัดฉีดเงินรวม 3 หมื่นล้านดอลลาร์เพื่อเสริมสภาพคล่องให้กับ FRB เมื่อสัปดาห์ที่ผ่านมา
ทั้งนี้ฟิทช์ปรับลดอันดับความน่าเชื่อถือของ FRB ลงสู่ระดับ “B” จากระดับ “BB” โดยระบุว่าการระดมทุนครั้งล่าสุดของ FBR มีต้นทุนที่สูงมาก
โดยเมื่อไม่นานมานี้ ฟิทช์เพิ่งปรับลดอันดับความน่าเชื่อถือของ FRB ก่อนที่กลุ่มธนาคารขนาดใหญ่ในวอลล์สตรีทจะยื่นมือเข้ามาช่วยเหลือ ขณะที่เอสแอนด์พี ได้ปรับลดอันดับความน่าเชื่อถือของ FRB แล้ว 2 ครั้งเมื่อไม่กี่วันที่ผ่านมา
ส่วนธนาคารรายใหญ่ในวอลล์สตรีท 11 แห่ง ซึ่งรวมถึงเจพีมอร์แกน, ซิตี้กรุ๊ป และโกลด์แมน แซคส์ ประกาศอัดฉีดเงินรวมกันมูลค่า 3 หมื่นล้านดอลลาร์เพื่อเสริมสภาพคล่องให้กับ FRB เมื่อวันที่ 16 มี.ค. โดยเม็ดเงินเหล่านี้จะถูกนำฝากใน FRB เป็นเวลา 120 วัน
อย่างไรก็ดี ทีมนักวิเคราะห์ของฟิทช์ซึ่งนำโดยนายโยฮานน์ โมลเลอร์ระบุว่า “เม็ดเงินที่ใช้ในการเสริมสภาพคล่องของ FRB ในครั้งนี้ มีมูลค่าสูงมาก และเป็นปัจจัยสำคัญที่ทำให้ความน่าเชื่อถือลดลง เรามองว่าขณะนี้ FRB ขาดทุนจากการดำเนินงาน และปัญหานี้จะกลายเป็นปัญหาระยะยาวหากไม่มีการปรับโครงสร้างงบดุลบัญชี
“FRB จะต้องดำเนินการตามข้อกำหนดการชำระคืนเงินจำนวน 3 หมื่นล้านดอลลาร์ ซึ่งเมื่อเวลาที่กำหนดมาถึง FRB จะเผชิญกับความท้าทายอย่างมาก” นักวิเคราะห์ของฟิทช์ กล่าว 